ดอลล์แข็งค่า ขณะตลาดคาดเฟดขึ้นดอกเบี้ยเดือนนี้
ดอลลาร์สหรัฐปรับตัวขึ้นเมื่อเทียบสกุลเงินหลักส่วนใหญ่เมื่อคืนนี้ (10 ธ.ค.) เนื่องจากนักลงทุนคาดกันว่าธนาคารกลางสหรัฐ (FED) จะปรับขึ้นอัตราดอกเบี้ยภายในสิ้นปีนี้
11 ธ.ค. 2558

สำนักข่าวอินโฟเควสท์รายงานว่า ค่าเงินยูโรอ่อนค่าเมื่อเทียบดอลลาร์สหรัฐที่ระดับ 1.0936 ดอลลาร์สหรัฐ จาก 1.1018 ดอลลาร์สหรัฐ ขณะที่เงินปอนด์ลดลงที่ 1.5159 ดอลลาร์สหรัฐ จากระดับ 1.5178 ดอลลาร์สหรัฐ
ค่าเงินดอลลาร์สหรัฐปรับตัวขึ้นเทียบกับสกุลเงินเยนที่ 121.62 เยน จาก 121.34 เยน และเพิ่มขึ้นเมื่อเทียบกับฟรังก์สวิสที่ระดับ 0.9891 ฟรังก์ จาก 0.9838 ฟรังก์ ส่วนค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.7289 ดอลลาร์สหรัฐ จากระดับ 0.7234 ดอลลาร์
ดอลลาร์สหรัฐปรับตัวแข็งแกร่ง ขณะที่นักลงทุนส่วนใหญ่คาดการณ์ว่าเฟดจะประกาศปรับขึ้นอัตราดอกเบี้ยจากระดับต่ำใกล้เคียง 0% ในการประชุมนโยบายการเงินในวันที่ 15-16 ธ.ค.นี้ ซึ่งจะนับเป็นการปรับขึ้นครั้งแรกในรอบเกือบทศวรรษ
อัตราดอกเบี้ยที่สูงขึ้นจะส่งผลให้สินทรัพย์สกุลดอลลาร์มีผลตอบแทนสูงขึ้น และช่วยหนุนดอลลาร์ให้แข็งค่าขึ้น อย่างไรก็ตาม นักวิเคราะห์บางรายคาดว่าจะมีการเทขายดอลลาร์หลังการประชุมเฟด เมื่อพิจารณาจากในอดีตที่สกุลเงินดอลลาร์มักจะอ่อนค่าลงหลังจากที่เฟดดำเนินการปรับขึ้นอัตราดอกเบี้ยแล้ว
ทั้งนี้ นักลงทุนต่างจับตาดูข้อมูลเศรษฐกิจที่สำคัญของสหรัฐในสัปดาห์นี้ ซึ่งรวมถึง ดัชนีราคาผู้ผลิต (PPI) เดือนพ.ย., ยอดค้าปลีกเดือนพ.ย., สต็อกสินค้าคงคลังภาคธุรกิจเดือนต.ค. และดัชนีความเชื่อมั่นผู้บริโภคช่วงต้นเดือนธ.ค.จากมหาวิทยาลัยมิชิแกน